text: Forslag: Ledige skal samle skrald
  06 april 2011 kl. 11.03
  Kontanthjælpsmodtagere skal samle skrald langs vejene i Esbjerg, foreslår byrådsmedlem Henrik Vallø (K), der er formand for kommunens arbejdsmarkedsudvalg.
  Han vil lave renovationshold på fire personer, hvoraf to er etniske danskere og to er nydanskere.
  - Det kan give de arbejdsløse en værdifuld opgave at stå op til om morgenen og have en positiv effekt på integrationen, siger Henrik Vallø.
  Han mener ikke, at renovationsholdene vil tage arbejde fra de nuværende kommunalt ansatte.
  - De ledige skal ud i de områder, hvor der i forvejen ikke bliver ryddet op, mener Henrik Vallø.
  Byrådsmedlem og medlem af arbejdsmarkedsudvalget Charlotte B. Thomsen (SF) vil have garanti for, at de nye renovationshold ikke taget arbejde fra professionelle.
  Opsamling af affald i grønne områder og langs vejene koster Esbjerg Kommune ti millioner kroner om året.
  